“ส.ว.” เห็นชอบร่างพ.ร.บ.งบฯ ปี 63 จวก ส.ส.เสียบบัตรแทนทำวุ่น! เบิกจ่ายงบล่าช้า
“สมาชิกวุฒิสภา” 215 เสียงมีมติเห็นชอบร่าง พ.ร.บ.งบประมาณฯ ปี 63 จวก ส.ส.เสียบบัตรแทนกันทำวุ่น! ต้นเหตุเบิกจ่ายงบล่าช้า
“สมาชิกวุฒิสภา” 215 เสียงมีมติเห็นชอบร่าง พ.ร.บ.งบประมาณฯ ปี 63 จวก ส.ส.เสียบบัตรแทนกันทำวุ่น! ต้นเหตุเบิกจ่ายงบล่าช้า
14 ก.พ. 2563

ผู้สื่อข่าวรายงานว่า วันนี้ (14 ก.พ.63) ที่ประชุมวุฒิสภา ได้ลงมติเห็นชอบร่าง พ.ร.บ.งบประมาณรายจ่ายประจำปีงบประมาณ 2563 ด้วยคะแนน 215 เสียง งดออกเสียง 6 เสียง ภายหลังการใช้เวลาพิจารณาร่างพ.ร.บ.งบประมาณฯ ดังกล่าวไปราว 1 ชั่วโมง
ทั้งนี้ นายวิษณุ เครืองาม รองนายกรัฐมนตรี ได้ชี้แจงต่อที่ประชุมวุฒิสภาถึงการจัดทำร่าง พ.ร.บ.งบประมาณรายจ่ายฯ ว่าที่เสนอมาในครั้งนี้ได้ผ่านการพิจารณาจากสภาผู้แทนราษฎรเป็นที่เรียบร้อย สำหรับการจัดทำงบประมาณยึดโยงกับยุทธศาสตร์ชาติ แผนการปฏิรูปประเทศ แผนพัฒนาเศรษฐกิจและสังคมแห่งชาติ รวมไปถึงแนวทางนโยบายต่างๆของรัฐบาล
โดยการจัดทำงบประมาณตั้งอยู่บนพื้นฐานของบทบัญญัติรัฐธรรมนูญ และพ.ร.บ.วิธีการงบประมาณ ซึ่งรัฐบาลยึดวินัยการเงินการคลัง และดำเนินการถูกต้องครบถ้วนพร้อมแจกแจงแหล่งที่มาของรายได้ตามที่กฎหมายกำหนด และยืนยันว่ารัฐบาลจะนำงบประมาณที่ได้มาใช้ตามเจตนารมณ์ พร้อมกับขอบคุณทั้ง 2 สภา ที่ดำเนินการทุกอย่างเป็นไปด้วยความเรียบร้อย ซึ่งรัฐบาลจะดำเนินการเพื่อให้งบประมาณออกมาบังคับใช้ให้เร็วที่สุด
รองนายกรัฐมนตรี กล่าวว่า กระบวนการหลังจากนี้ วุฒิสภาจะส่งร่าง พ.ร.บ.งบประมาณรายจ่ายประจำปีงบประมาณ 2563 ที่ผ่านความเห็นชอบจากวุฒิสภากลับไปยังประธานรัฐสภา เพื่อส่งให้สำนักงานเลขาธิการคณะรัฐมนตรีเสนอให้นายกรัฐมนตรี นำร่างฯขึ้นทูลเกล้าฯ ก่อนที่จะมีการประกาศใช้เป็นกฎหมายต่อไป
อย่างไรก็ดี สมาชิกวุฒิสภา (ส.ว.) ยังได้อภิปรายตำหนิพฤติกรรมเสียบบัตรแทนกันที่เป็นต้นเหตุให้ต้องนำร่าง พ.ร.บ.งบประมาณรายจ่ายฯ มาพิจารณาซ้ำ ส่งผลทำให้การเบิกจ่ายงบประมาณล่าช้า